<classify> Waziri Mkuu Kassim Majaliwa ametoa zawadi ya Sh 200,000 kwa askari wa Kikosi cha Kutuliza Ghasia FFU, Alphonce Mwambinga wa mjini Iringa, aliyemdhibiti na kumuua nyoka mkubwa aliyekuwa akielekea jukwaa kuu, wakati kiongozi huyo wa serikali akizindua mradi wa usanifi shaji lugha ya alama Tanzania. Mradi huo unalenga kukusanya alama mbalimbali kutoka mikoa mbalimbali nchini ili kutengeneza alama moja, itakayotumiwa na viziwi. Uzinduzi wa mradi ulifanyika katika Uwanja wa Kichangani na ulifanyika baada ya Waziri Mkuu kuzungumza na watumishi wa Halmashauri za Manispaa ya Iringa na Wilaya ya Iringa. Wakati tukiendelea na shughuli yetu hii ya uzinduzi wa mradi huu, kuna joka kubwa lilikuwa linakuja jukwaani. Sijui lilitumwa ili limdhuru nani, nashukuru Mungu alikuwa pamoja nasi na katika hali ya ushujaa, askari huyo alimkanyaga nyoka huyo hadi kifo chake bila kuleta taharuki kwa wananchi, alisema Waziri Mkuu.Majaliwa alisema joka hilo ambalo halikueleweka limetokea upande gani wa uwanja huo, lingeweza kuleta madhara makubwa kwa wananchi waliokuwepo uwanjani hapo, kama lisingedhibitiwa.Joka kubwa kweli kweli na kama lisingedhibitiwa nadhani hali ya uwanja huu ingekuwa mbaya sana. Nashukuru limeuawa, tuombe lirudi huko huko kwa waliolituma, alisema huku baadhi ya watu waliokuwepo uwanjani hapo wakishangazwa na taarifa hiyo. Juhudi za kumpata askari huyo kuzungumzia tukio hilo, hazikuweza kuzaa matunda, kutokana na kubanwa na majukumu ulinzi wa kiongozi huyo, hata hivyo baadhi ya watu walioshuhudia tukio hilo walilifananisha tukio hilo na matukio ya kishirikina. Nyoka yule alitokea upande wa kulia wa jukwaa, sehemu ambayo kulikuwa na watu wengi. Cha kushangaza nyoka huyo tumemuona baada ya kudhibitiwa na askari huyo, alisema mmoja wa mashuhuda hali aliyejitambulisha kwa jina la Augustino. Augustino alisema kwa jinsi eneo hilo lilivyokuwa na watu wengi, isingekuwa rahisi kwa nyoka huyo kufika karibu na jukwaa hilo bila kuonekana. Huenda nyoka huyu ni wa kutumwa, na alitumwa kuleta madhara fulani kwa viongozi waliokuwepo katika jukwaa hilo, alisema. Hata hivyo, Jackson Mduda kijana mwingine aliyemuona nyoka huyo wakati akidhibitiwa, alikuwa na mawazo tofauti. Alisema; huenda nyoka huyo alijificha chini ya jukwaa, baada ya watengenezaji wa jukwaa hilo kumaliza kulisimika usiku wa kuamkia siku ya tukio. Mduda alisema , huenda baada ya kujificha nyoka huyo alilazimika kutoka chini ya jukwaa hilo, kukimbia sauti za watu mbalimbali akiwemo Waziri Mkuu, zilizokuwa zikisikika kupitia hotuba zao wakati wa shughuli hiyo na katika harakati zake hizo ndipo akakutana na miguu ya askari huyo mkakamavu. Katika hatua nyingine, Waziri mkuu amewaonya watendaji kata na askari nchini, ambao wamekuwa wakishindwa kuzifikisha sehemu husika kesi za watu waliowapa ujauzito wanafunzi. Amesema watakaobainika, watachukuliwa hatua kali za kisheria. Alisema hayo juzi jioni alipohutubia wananchi kwenye mkutano wa hadhara katika Uwanja wa Ilula Sokoni Kata ya Nyalumbu wilayani Kilolo katika ziara yake ya kikazi mkoani Iringa. Wanafunzi bado wanaendelea kupewa ujauzito na kukatishwa masomo yao huku watu waliohusika na vitendo hivyo wakishindwa kuchukuliwa hatua stahiki kwa sababu baadhi ya watendaji na askari wamezikalia kesi zao na kushindwa kuwafikisha polisi... watoto wa kike lazima walindwe ili wamalize masomo yao waje kulitumikia taifa lao. Serikali imeweka sheria kali ya kumlinda mtoto wa kike lengo ni kumuwezesha amalize masomo yake ili aweze kujikwamua kiuchumi na aondokane na utegemezi, alisema. Waziri Mkuu alisema watoto wa kike, wanatakiwa kuheshimiwa katika jamii na adhabu iliyowekwa na serikali ni kifungo cha miaka 30 jela kwa mtu atakayemuoa, kumpa ujauzito na hata anayekutwa naye nyumbani kwako au katika nyumba ya wageni  <topic>: KITAIFA 